Συνημμένο 181.

[Απόσπασμα από  την παράγραφο 10ι (197)].
ΑΡΜΟΝΙΚΕΣ ΣΥΝΕΥΘΕΙΑΚΕΣ ΚΑΙ ΟΜΟΚΥΚΛΙΚΕΣ ΕΞΑΔΕΣ ΣΗΜΕΙΩΝ.

1. Αρμονική Συνευθειακή Εξάδα Σημείων ή πιο απλά Αρμονική Εξάδα.

(Αρμονικό Εξάπλευρο εκφυλισμένο σε ευθεία).

Ορισμοί. 

Θεωρούμε σε ευθεία (ε), την εξάδα διατεταγμένων σημείων Α, Β, Γ, Δ, Ε, Ζ.

Την εξάδα αυτή θα την χαρακτηρίζουμε Αρμονική, αν όλες τετράδες, από τις παρακάτω έξι τετράδες σημείων της, είναι αρμονικές: 

Α,Β,Γ,Ε - Β,Γ,Δ,Ζ - Γ,Δ,Ε,Α 
- Δ,Ε,Ζ,Β - Ε,Ζ,Α,Γ - Ζ,Α,Β,Δ.                                                                               (1).

Σχήμα 4.


Τις παραπάνω έξι τετράδες σημείων της σχέσεως (1), θα τις ονομάζαμε «Εξάδα Τετράδων Σημείων» της «Αρμονικής Συνευθειακής Εξάδας Σημείων», οι οποίες δεν είναι ανάγκη να είναι όλες Αρμονικές, όπως θα αποδείξουμε παρακάτω.
Παρατηρήσεις 

(α). Στην παραπάνω εξάδα δώσαμε την ένδειξη «συνευθειακή», καθώς όπως θα δούμε παρακάτω υπάρχει και αντίστοιχη Αρμονική «Ομοκυκλική», Εξάδα Σημείων (Αρμονικό Εξάπλευρο). 

(β). Το ΑΒΓΔΕΖ, μπορεί να θεωρηθεί ως εκφυλισμένο Αρμονικό Εξάπλευρο του οποίου ο περιγεγραμμένος κύκλος έχει εκφυλλισθεί σε ευθεία, καθώς έχει ακτίνα απείρου μήκους (Με μηδενική καμπυλότητα).

Στο Αρμονικό Εξάπλευρο, θα αναφερθούμε παρακάτω, μόνο σε όσα στοιχεία δεν έχουμε αναρτήσει εδώ με άλλη μας εργασία. Στο Αρμονικό Εξάπλευρο, διακρίνουμε προφανώς και διαγώνιες (κύριες). Εδώ, για την Αρμονική Συνευθειακή Εξάδα Σημείων, ενώ οι διαγώνιες αυτές υπάρχουν και είναι οι ΑΔ, ΒΕ, ΓΖ, όμως δεν αναφέρουμε ότι συντρέχουν όπως στην Αρμονική Ομοκυκλική Εξάδα, καθώς αυτές συμπίπτουν στην ευθεία (ε) και άρα συντρέχουν πάντοτε, αλλά στο άπειρο. 

(γ). Παρακάτω θα αναφέρουμε και διάφορες ιδιότητες που έχει κάθε Αρμονική Συνευθειακή Εξάδα Σημείων, αλλά και μερικά Κριτήρια αρμονικότητάς της, με τη μορφή Προτάσεων. 

Ακόμη θα αναφερθούμε και στους τρόπους κατασκευής μιας τυχαίας Αρμονικής Συνευθειακής Εξάδας Σημείων.
2. Αρμονική Ομοκυκλική Εξάδα Σημείων ή πιο απλά Απλό Αρμονικό Εξάπλευρο.

Ορισμοί. 

Θεωρούμε σε κύκλο (κ), την εξάδα διατεταγμένων σημείων Α, Β, Γ, Δ, Ε, Ζ, (Σχήμα 4).
Το κυρτό εξάπλευρο ΑΒΓΔΕΖ θα το χαρακτηρίζουμε Απλό Αρμονικό Εξάπλευρο, αν και τα έξι παρακάτω τετράπλευρά του, είναι αρμονικά: 

ΑΒΓΕ - ΒΓΔΖ - ΓΔΕΑ 

- ΔΕΖΒ - ΕΖΑΓ - ΖΑΒΔ.                      (2).
Τα παραπάνω έξι τετράπλευρα της σχέσεως (2), θα τα ονομάζαμε «Εξάδα Τετραπλεύρων του Αρμονικού Εξάπλευρου», τα οποία δεν είναι ανάγκη να είναι όλα Αρμονικά, όπως θα αποδείξουμε παρακάτω.

Παρατηρήσεις 

(α). Στην παραπάνω εξάδα δώσαμε την ένδειξη «Ομοκυκλική», καθώς όπως είδαμε παραπάνω, υπάρχει και αντίστοιχη Αρμονική «Συνευθειακή» Εξάδα Σημείων (Αρμονική Εξάδα).
(β). Είναι προφανές ότι αν η ακτίνα του περιγεγραμμένου κύκλου του Απλού Αρμονικού Εξάπλευρου είναι απείρου μήκους ή αν ο κύκλος αυτός έχει μηδενική καμπυλότητα, τότε η εξάδα των κορυφών του εκφυλίζεται σε Αρμονική «Συνευθειακή» Εξάδα Σημείων

 (γ).Παρακάτω θα αναφέρουμε και διάφορες ιδιότητες που έχει κάθε Απλό Αρμονικό Εξάπλευρο, με τη μορφή Κριτηρίων αρμονικότητάς του. 

Ακόμη θα αναφερθούμε και στους τρόπους κατασκευής ενός τυχαίου Απλού Αρμονικού Εξάπλευρου. 

Σχόλια.

(α). Τα παραπάνω αποτελούν απόσπασμα από την παράγραφο 10ι(197) του βιβλίου μας «Νέα Στοιχεία Γεωμετρίας».
(β). Στην Αρμονική Συνευθειακή Εξάδα Σημείων αναφερθήκαμε παραπάνω. Για τα Απλά Αρμονικά Εξάπλευρα έχουμε ήδη αναφερθεί και έχουμε αναρτήσει εδώ με άλλη μας εργασία. 

Η Αρμονική Συνευθειακή Τετράδα Σημείων και το Αρμονικό Τετράπλευρο μας είναι γνωστά.  

(γ). Τα Συμπλέγματα των Πλήρων Αρμονικών Εξάπλερων έχουμε αναπτύξει διεξοδικά το 1991, στο εξάτομο βιβλίο μας «Εγγεγραμμένα - Περιγεγραμμένα Σχήματα» (σελίδες 1150 μέχρι 1286).
(δ). Εδώ στα Απλά Αρμονικά Εξάπλευρα φθάσαμε από άλλο δρόμο άσχετο από εκείνον που χρησιμοποιήσαμε στο βιβλίο μας «Εγγεγραμμένα Περιγεγραμμένα Σχήματα».

(ε). Όπως παρακάτω θα δούμε, αντί των παραπάνω ορισμών, συνήθως χρησιμοποιούμε και άλλους εναλλακτικούς ορισμούς, που θα δώσουμε με Κριτήρια στα επόμενα.

                                                                                        Θεσσαλονίκη 17 -10-2012

                                                                                           Νίκος Κυριαζής

